Document ID: 32013R0953

NÕUKOGU MÄÄRUS (EL) nr 953/2013,
26. september 2013,
millega muudetakse määruse (EMÜ) nr 2658/87 (tariifi- ja statistikanomenklatuuri ning ühise tollitariifistiku kohta) I lisa
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artiklit 31,
võttes arvesse Euroopa Komisjoni ettepanekut
ning arvestades järgmist:
(1)
Nõukogu määruse (EMÜ) nr 2658/87 (1) I lisas esitatud harmoneeritud süsteemi alamrubriiki 852851 kuuluvad muud kui elektronkiiretoruga monitorid, mis on üksnes või peamiselt rubriigi 8471 automaatsetes andmetöötlussüsteemides (arvutites) kasutatavat tüüpi. Muud kui üksnes või peamiselt rubriigi 8471 automaatsetes andmetöötlussüsteemides (arvutites) kasutatavat tüüpi monitorid kuuluvad harmoneeritud süsteemi alamrubriiki 852859.
(2)
Euroopa Liidu Kohtu väljakujunenud praktika kohaselt (2) tuleb harmoneeritud süsteemi alamrubriiki 852851 või 852859 kuuluvad monitorid klassifitseerida iga monitori objektiivsete omaduste ja tunnuste üldhinnangu põhjal.
(3)
Eri digitaaltehnoloogialahenduste lähenemine on viinud selleni, et ainuüksi tehniliste ja objektiivsete omaduste põhjal on raske otsustada, kas teatav monitor on üksnes või peamiselt rubriigi 8471 arvutites kasutatavat tüüpi. Näiteks on nüüdseks tehniliselt võimatu õigesti ja ühtmoodi klassifitseerida lamekuvareid, mis kuvavad nõuetekohase funktsionaalsusega nii arvutisüsteemide kui ka muude allikate signaale.
(4)
Eelnimetatud monitoride tollimaksust vabastamine on nii liidu tarbijate kui ka liidu tööstusharu huvides, sest see aitaks nende monitoride tootmist otstarbekalt arendada, suurendada nende tarbimist liidus ning toetada nendega kauplemist liikmesriikide ja kolmandate riikide vahel.
(5)
Seetõttu tuleks määruse (EMÜ) nr 2658/87 I lisa vastavalt muuta,
ON VASTU VÕTNUD KÄESOLEVA MÄÄRUSE:
Artikkel 1
1. Määruse (EMÜ) nr 2658/87 I lisa muudetakse vastavalt käesoleva määruse lisale.
2. Kombineeritud nomenklatuuri alamrubriikidesse käesoleva määrusega tehtud muudatusi kohaldatakse TARICi alamrubriikidena kuni 31. detsembrini 2013.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 26. september 2013

Labels: 12
3